
ORATIO  HARVEIANA. 


Bene  ac  sapienter,  Auditores,  institutum  est,  viros 
praestantes  festis  diebus  celebrare,  et  virtutes  majorum 
solenni  commemoratione  quodammodo  renovare.  Quid 
enim  excogitari  potest  aut  juvenili  animo  utilius,  aut 
honesto  cuique  jucundius  pulchriusque  ? Erigimur 
omnes  virtutis  amore,  atque  animos  et  mentes  nostras 
ipsa  cogitatione  hominum  excellentium  conformamus. 
Itaque  veteres  Graeci  Romanique,  belli  pacisque  artibus 
per  orbem  celeberrimi,  clarorum  virorum  statuas  et  ima- 
gines in  locis  publicis  et  vestibulis  collocabant,  non 
magis  in  honorem  mortuorum,  quam  ut  laudis  antiquae, 
rerumque  bene  gestarum  memoria  ad  praeclara  facta  alios 
accenderet.  Quamobrem  quis  nobis  jure  succenseat,  si 
Linacrum,  Harveium,  Sydenhamum,  Mor tonum,  alios- 
que  artis  medicae  apud  nos  duces  atque  principes  paulo 
gloriosius  extollamus?  Quorum  profecto  opera  atque 
industria  squalorem  sordesque  exuta  est  Medicina,  lo- 
cumque inter  artes  honestas  proprium  consecuta.  Quod 

tum  fieri  coeptum  est,  cum  homines  ingeniosi  veterum 
libros  evolverent,  et  rerum  cognitione  instructi,  libe- 
rique rationibus  falsis,  ad  medicinam  illustrandam  rectis 
studiis  contenderent.  Quamdiu  (quod  precor  ut  diutis- 
sime sit)  stet  doctrinae  liberalis  et  medicinae  honos,  aut 
sit  aliqua  benefactorum  grata  recordatio ; tamdiu  horum 
nos  memoriam  laudibus  gratiisque  prosequi  non  desi- 
nemus. 

Atque  ut  inde  oratio  mea  proficiscatur,  unde  haec 
omnis  causa  ducitur,  Linacrus,  Collegii  hujus  conditor 
egregius,  ea  aetate  floruit,  quae  semper  feretur  et  praedi- 
cabitur, discussis  longae  noctis  tenebris,  cum  resipisceret 
mundus,  et  velut  ex  altissimo  somno  tandem  expergisce- 
retur.  Multa  secula  torpuerat  genus  humanum  supersti- 
tione inani  gravique  ignorantia  oppressum  ; sublata  erat 
Philosophia,  perierant  artes  omnes  honestae,  et  tellus 
universa  deformis  incultaque  inhorruerat ; donec  litera- 
rum  quoddam  quasi  novum  sidus  illuxit,  cujus  ortus 
lucem  caliganti  reddidit  orbi,  atque  omnia  nubibus  cir- 
cumfusa denuo  illustravit.  O Scientiam  amabilem ! O 
divinae  rationis  progeniem!  quae  vi  sua  excitat  animat- 
que  cuncta  ; quae  homines  a bestiis  secernit,  tollitque  ab 
humo,  et  ad  majus  quoddam  dirigere  consilia  potest 
mortalia!  Scientiam  hanc  ut  revocaret  instauraret - 
que  inter  primos  contendit  Linacrus ; et  bonarum  artium 
omnium  studiosus  eruditionem  politam  et  liberalem  in 

Britanniam  intulit.  Nam,  ut  ex  academia  excessit, 
Bononiam  profectus  est,  (erat  enim  tunc  Italia  in  omni 
genere  disciplinae  celeberrima)  atque  ibi  summa  diligentia 
doctrinam  excoluit.  Inde  Florentiam  venit,  optimisque 
magistris  usus,  literarum  Graecarum  peritissimus  factus 
est.  Post  caetera  Italiae  oppida,  et  Romam  adiit,  inque 
ea  urbe  ad  studia  philosophiae  medicinaeque  acriter  incu- 
buit : neque  enim  Aristotelem  atque  Galenum  perlegisse 
contentus  fuit ; sed  utriusque  autoris  plures  libros  Latinis 
literis  eleganter  illustravit.  Idem  in  patriam  redux  Ox- 
onium  se  recepit,  ubi  medicinae  praecepta,  quae  peregre 
didicerat,  suis  explicavit ; atque  honestioris  institutionis 
primordia,  ac  quadam  quasi  semina  jactavit,  unde 
opima  illa  disciplinarum  seges  demum  surrexit.  Ecquod 
vero  munus  reipublicae  adferre  majus  melius  ve  potuit, 
quam  ut  doceret  atque  erudiret  juventutem  ? Siquidem 
ante  id  tempus  nihil  ferme  tradebatur  in  academiis  praeter 
argutias  disputandi,  et  subtilitates  Theologicas,  et  vetera 
quaedam  Aristotelis  decreta : non  philosophiae  vox  exau- 
diebatur ; non  veritatis  agnoscebatur  autoritas.  Dein- 
ceps vero  accesserunt  bonae  literae ; accessit  sapientiae 
cultura ; accessit  autorum  copia ; accessit  investigatio 
veri ; accessit  optimarum  artium  studium,  et  omnis  libe- 
ralis et  digna  homine  ingenuo  doctrina.  Quae  vero 
Linacri  praecipua  laus  est,  nobisque  imprimis  et  pie  et 
grate  praedicanda.  Collegium  hoc  florentissimum,  cum 
adhuc  nullum  esset,  ab  initiis  constituit,  ordinavit,  re- 

giisque  auspiciis  stabilivit ; quo  facto  medicinam  tandem’ 
a magicis  vanitatibus,  et  fraude  monachorum,  circulato- 
rumque temeritate  vindicavit,  et  in  pristinam  dignitatem 
restituit.  Quod  si  sunt,  ut  sunt,  in  his  regionibus,  qui 
se  pro  medicis  gerunt,  cum  nihil  minus  sint  quam  me- 
dici ; si  sunt,  qui  pro  salutiferis  mortifera  conscribunt, 
quique  ob  quaestum  aut  ambitionem  aegrotis  male  consu- 
lunt ; iniquum  fuerit  hominum  vitia  in  artis  calumniam 
detorquere.  Linacrus  certe  non  parum  repressit  horum 
veteratorum  malitiam,  improbitatemque  restrinxit,  cum 
omnia  legibus  subjecisset,  et,  quantum  fieri  potuit,  pro- 
vidisset ne  cuicunque  medicum  se  professo  statim  crede- 
retur ; sed  ut  philosophiae  ratio  aliqua,  contemplatioque 
naturae,  et  studii  disciplina  requireretur.  Nam  si  caeteris 
in  rebus  temeritas  et  ignorantia  vitiosa  sunt,  eo  magis  in 
medicina,  cui  salus  et  vitae  civium  commissa  sunt. 

Proximus  Linacro  aetate,  proximus  studiis  et  ingenio 
Caius  fuit ; qui  non  modo  Collegii  hujus  initia  novis 
insignibus,  nova  dignitate  ornavit ; sed  ad  medicinam 
recte  intelligendam  anatomiae  cultura,  caeteraque  doctrina 
plurimum  contulit. 

Sed  ad  aliud  nomen  festinat  oratio,  quod  in  extremum 
usqiie  reipiiblicae  diem  non  desinet  nobis  omnibus  prae- 
cipue carum  esse  atque  honoratum.  Fuit  enim  Harveius 
cum  caeteris  artibus,  quae  quidem  dignae  libero  essent, 

ornatus  omnibus,  tum  acer  investigator  et  diligens  earum 
rerum  quas  a natura  involutae  videntur.  Neque  is  tan- 
tum, cujus  gloria  gentis  suae  limitibus  contenta  sit,  apud 
alios  memoria  virtutis  nulla  extet ; sed  vivit  vigetque 
Harveii  fama,  ubicunque  humanitatis  studia  recoluntur. 
Ad  magna  inventa  alios  fors,  alios  animi  vis,  alios  labor 
assiduus  provexit ; huic  acre  ingenium  sic  aluerat  indus- 
tria et  cognoscendi  cupiditas,  ut  ad  reconditas  res  exqui- 
rendas quodammodo  natus  esse  videretur.  Quod  decre- 
tis Aristotelis  atque  Galeni  olim  praefinitum  fuerat,  ad 
experientiam  et  judicium  ausus  est  revocare ; rupitque 
illa,  quibus  mens  diu  astricta  fuerat,  opinionum  vincula  ; 
docuitque  naturam  ipsam  contemplari,  et  antiquitatis 
commenta,  non  quidem  inconsulte,  fortiter  tamen  ex- 
pendere. 

Exercitationes  ejus  de  animalibus,  etiam  hac  aetate, 
cum  pleraque  perfectius  cognita  sunt,  quis  non  miratur? 
In  quibus  vitam  nascentem,  et  incipiens  palpitare  cor 
deprehendit,  et  animantium  quodque  ab  ovo  deduxit 
suo.  Tum  quod  maximum  est,  sanguinis  cursum  redi- 
tumque sic  comperit,  sic  explicavit,  immo  vero  in 
hujus  collegii  theatro,  in  oculis  conspectuque  omnium 
sic  exposuit,  ut  posteri  nihil  adjicere,  nihil  detrahere 
potuerint,  nihil  plenius  meliusve  demonstrare. 

Cum  vero  tantae  olim  lites  inter  artis  professores  ex 


10 


hac  doctrina  accensae  sunt,  haud  abs  re  fuerit,  quid  de 
motu  sanguinis  veteres  cognovissent,  quid  addidissent 
recentiores,  quid  denique  Harveius  ipse  repererit, 
paucis,  ut  potero,  ostendere.  Nam  veteres  illi  cum  a 
cibis  in  os  sumptis  fieri  sanguinem,  totumque  corpus  ali 
perciperent,  decreverunt,  ut  aequum  erat,  intestinorum 
anfractus  sequi,  unde  sanguinis  ortum  fontesque  erue- 
rent. Quo  consilio  cum  viscera  perscrutarentur  omnia, 
venae  mesentericae  obvias  sese  dederunt,  per  quas,  veluti 
radices,  secretus  a reliquo  cibo  succus  is,  quo  alimur, 
intus  reciperetur,  et  permanaret  ad  venam  portarum  et 
ad  jecur.  Jecur  autem,  tum  propter  situm  suum  cordi 
propinquum,  tum  propter  molem  grandiorem,  et  ma- 
jora sua  vasa,  et  funem  quoque  umbilicalem  eo  delatum, 
ex  omni  parte  visum  est  digna,  qua  sanguis  conficeretur 
coquereturque,  officina.  Itaque  in  illo  fingi  et  formari 
sanguinem,  non  sine  causa,  credebant : ex  jecore  deinde 
in  venam  cavam  confundi,  perque  illius  ramos,  maxima 
sui  parte,  in  totum  corpus  distribui,  aliquem  vero  in 
dextrum  cordis  ventriculum  perlabi.  Rursus  a corde 
pulmones  ali  censebant,  sanguine  per  arteriam  pulmo- 
nalem delato  ; quod  supererat,  septum  cordis  permeare, 
et  sinistrum  ejus  ventriculum  implere.  Interea  venae 
pulmonalis  duplex  visum  est  officium,  cum  hinc  sangui- 
nis fuligines,  quas  vocabant,  exhalaret ; illinc  auram 
nescio  quam  ad  se  traheret,  cordique  referret : dum  cor- 
dis ipsius  munus  erat,  hunc  cruorem  et  hanc  auram  inter 

se  miscere,  et  spiritum  inde  vitalem  efficere,  quem  de- 
nique arteriae  in  omne  corpus  diffunderent.  Ita  per 
venas  et  arterias  crebras  multasque  toto  corpore  intextas 
vim  quandam  incredibilem  et  vitam  in  extremas  usque 
partes  pertinere  persuasum  est. 

Diii  invaluerat  in  scholis  medicinae  haec  opinio  de  ori- 
gine et  distributione  sanguinis  ; donec  Servetus,  aliique, 
quos  amant  nonnulli  praedicare  tanquam  circuitus  ipsius 
inventores,  veterum  doctrinae  id  adjecerunt,  ut  septum 
tordis  nihil  transmittere  docerent,  verum  quicquid  rece- 
pisset dexter  ejus  ventriculus,  id  totum  in  pulmones,  et 
ex  his  in  laevum  ventriculum  ferri.  In  hoc  autem  per 
pulmones  itinere,  sanguinem,  ut  ante,  fuligines  suas 
respuisse  creditum  est,  atque  animam  illam  divinam 
secum  reportasse,  quae  in  spiritum  vitalem  mox  con- 
coqueretur. Nihil  isti  mutavere  de  usu  jecoris,  aut  ve- 
narum: sed  illud  sanguinem  efficere,  has  deferre,  non 
secus  ac  majores  sui,  perperam  existimaverunt.  Neque 
ante  Harveium  quisquam  vel  conjectura  attigit,  quod 
sanguis,  qui  in  artus  semel  emissus  fuisset,  istuc,  unde 
exiit,  recurreret,  et  quasi  orbem  continuatum  conficeret. 
Hujus  inventi  honos  integer  est  Harveio.  Quid  sint  ar- 
terias, quid  venae,  quid  denique  ipsum  cor,  primus 
monstravit  Harveius.  Neque  sententiam  suam  sic  pro- 
tulit, tanquam  qui  illam  mentis  contemplatione  tantum- 
modo assecutus  esset ; verum,  quod  repererat,  experi- 


12 


mentis  certissimis  illustravit  confirmavitque,  donec, 
absolutissima  circumeuntis  sanguinis  patefacta  historia, 
monumentum  exegisset,  quod  nullum  tempus,  neque 
ulla  invidia  poterit  labefactare. 

Cum  vero  ob  hos,  atque  alios  ejus  labores,  de  omni- 
bus omnium  gentium  literatis  tam  bene  meritus  sit,  nos 
praeterea  donis  beneficiisque  plurimis  arctius  sibi  de- 
vinxit. Nam  non  modo  Collegium  nostrum  magno 
semper  amore  et  benevolentia  vivus  coluit ; sed  insu- 
per pecunia,  et  libris,  aliisque  muneribus,  et  hac 
etiam,  qualis  qualis  sit,  solenni  oratione  in  perpetuum 
auxit. 

Hac  ratione  Linacrus  Harveiusque  literarum  thesauros 
aperuerunt,  explicuere  naturam,  veraeque  scientiae  quasi 
facem  praetulerunt.  His  instructus  disciplinis  historiam 
curationemque  morborum  expedivit  Sydenhamus.  Cujus 
quidem  ingenii  acumen  nescio,  an  judicium  acre  et  cer- 
tum, magis  admiremur.  Cum  enim  vi  et  celeritate 
animi  in  novas  partes  latus  sit ; tamen  res  ita  descripsit, 
ut  similitudinem  veri  fere  nullam  admiserit,  veritatem 
ipsam  nunquam  praeterierit,  sagax  fidusque  naturae  inter- 
pres. Neque  tantam  alii  nova  adjiciendo,  quantam  hic 
inutilia  recidendo,  gloriam  adepti  sunt.  Jacebat  enim- 
vero  medicina  vanarum  ratiocinationum  onere  afflicta 
et  propemodum  sepulta,  cum  Sydenhamus  exanimatam 

suscitavit,  et  in  vitam  iterum  edidit.  Quod  si  qui  alios 
fuisse  contendant,  qui  ante  illum  nonnulla  recte  obser- 
vassent,  materiamque  operi  non  paucam . subministras- 
sent ; attamen  restitutas  Sydenhamus  opifex  celebrabitur 
aedificatorque  medicinas : qui  causas  morborum  proximas, 
remotas,  Tr^omTOcpxTizocc^  quas  vocant,  spinas- 

que partiendi  et  definiendi  totas  praetermisit,  ut,  .morbi 
qui  sint,  contemplaretur,  omissisque  autoritatibus  ipsa 
•re  exquireret  veritatem. 

Haec  igitur  novae  fundamenta  medicinae' ab  illis,  quos 
dixi,  autoribus  jacta  sunt.  Quae,  per  majorum  cineres 
obsecro,  ne  quis  temere  dissolvat,  immutetve.  Quo- 
niam vero  medicinam  cum  literis  . ipsis  renatam  esse 
vidimus;  deinde  rerum  naturalium  cognitione  accuratius 
illustratam  ; tum  denique  morborum  observatione  deli- 
gente perfectam  et  absolutam ; nos  quoque,  quibus  haec 
legibus  commissa  sunt,  si  nobis,  si  arti  nostrae,  si  patriae 
fideles  esse  volumus,  eandem  oportebit  viam  insistere, 
et  pro  virili  parte  cavere,  ne  quis  ad  medicinam  exer- 
cendam se  accingat,  nisi  erit  literarum  doctrinam,  ac 
naturae  scientiam  prius  consecutus.  Neque  enim  po- 
tiones et  unguenta  componere,  non  febres  et  ulcera 
agitare,  morborumque  distributiones  omnes  cognoscere, 
satis  est  medico  ; nisi  literis  quoque  studuerit,  quibus 
fons  perfectae  rationis  continetur ; nisi  philosophiam 
complexus  sit,  matrem  omnium  artium  ; nisi  verum  a 

falso  dijudicare  et  distinguere,  res  ab  opinionis  com- 
mento sejungere,  scientiaque  comprehendere  intellex- 
erit. Neque  mihi  unquam  persuaserim  summos  in 
medicina  viros  tantum  vigere  potuisse,  atque  ad  istud 
nobilitatis  dignitatisque  fastigium  ascendere;  nisi  Ho- 
merum et  Ciceronem  omni  studio  percoluissent,  et  cum 
illis,  tanquaih  juvenis  athleta  cum  magistro,  ita  aemula- 
tione quadam  de  primis  concertassent.  Ac  me  quidem 
ratio  in  hanc  sententiam  ducit,  ut  existimem  sapientiam 
sine  aliqua  medendi  disciplina  parum  prodesse  aegro- 
tantibus ; medicinam  vero  sine  sapientia  saepe  obesse. 

Quem  vero  proximum.  Auditores,  laudabo  inter  tot 
laude  dignos  viros?  Pleni  sunt  annales  egregiorum 
medicorum,  et  mihi  non  tam  copia,  quam  modus  in 
dicendo  quaerendus  est.  Mortonus  medicinam  si  operi- 
bus quidem  aliis  nullis  adjuvasset,  (quae  tamen  multa 
fuere,)  at  propter  commendationem  corticis  Peruviani  de 
genere  humano  optime  meritus  esset.  Quibus  id  notis 
medicamentum  eligamus,  qua  data  occasione  adhibeamus, 
ostendit ; nobisque,  ut  ensem  clypeumque,  in  manus 
tradidit,  et  fortiter  uti  jussit.  Sive  uno  cursu  urgeat 
febris,  seu  intermisso  impetu  incedat,  lentis  ve  passibus 
et  insidiis  adoriatur ; Mortonus  cujusque  generis  signa 
distincte  et  abundanter  patefecit,  apertoque  morbo  et 
occulto  mederi  docuit. 


15 


Ejusdem,  vel  paulo  superioris  aetatis,  Hamaeus  fuit, 
cujus  oro  ut  nunquam  apud  nos  intereat  memoria,  qui 
maximis  periculis  bis  erepto  Collegio  insignem  pietatem 
atque  amorem  declaraverit.  Nempe  ille,  tempore  iniquo, 
cum  omnia  civilibus  armis  et  tumultu  miscerentur, 
res  nostras  a manibus  impiorum  unus  libentissime 
redemit.  Idem,  cum  conflagratio,  qualis  nulla  antea 
nec  posthac,  loca  circum  omnia,  templa,  domos,  tecta 
nostra  consumpsisset,  manu  liberali  et  munifica  primus 
pecuniam  contulit,  aliisque  conferendi  autor  fuit,  ut 
vasti  incendiis  ac  ruinis  muri  reficerentur,  et  cum  nova 
urbe  aedes  quoque  Medicinae  pari  splendore  exsur- 
gerent. 

Croonius  etiam  Gulstonusque,  item  his  priores  Cald- 
wallus  et  Lumleius,  perenni  laude  digni  sunt,  quod  quo 
tempore  renascens  medicina  exquisitioribus  magistris 
indigeret,  providebant  ut  praelectiones  ab  aliquo  socio- 
rum quotannis  haberentur,  quibus  motus  animalis  ratio 
investigaretur ; morborumque  signa  sedesque  et  remedia 
publice  explicarentur  ; tum  ea  medicinae  pars,  quae  manu 
curat,  incisis  corporibus  mortuorum,  atque  alia  disci- 
plina illustraretur.  Quae  quidem  si  hodie  minoris  esse 
videantur,  at  olim  non  ita : nec  vulgaris  gloria  institu- 
torum alteri  comparata  est,  quod  inter  ejus  munera  ex- 
equenda  Harveius  circumeuntis  sanguinis  doctrinam  pri- 
mum protulit. 

Quis  Radclivii  naturam  moresque  efFrasnatos  de- 
scribet? In  quo  conspicimus  ardorem  non  reprimen- 
dum, vimque  animi  omnia  penetrantem,  et  ingenium 
praeceps;  quod  legibus  consuetis  contineri  non  potuit. 
Quae  in  alio  vix  tolerabilia  'luissent,  ea  hunc  fere  extra 
terrhiiios  humanitatis,  nescio  quo  modo,  videntur  extu- 
lisse. Nam  habuit  in  se  altum  quiddam  et  excelsum,  ad 
imperandum  magis,  quam  ad  parendum,  accommodatum, 
nihil  timens,  nemini  cedens,  semper  invictum.  Itaque 
foris  domique,  in  convivio,  in  aegri  cubiculo,  pariter 
regnabat.  Quo  vero  studio  artes  honestas,  et  discipli- 
nam ■ eam,  quam  'a  majoribus  accepimus,  amaverit, 
Oxonium  suum  omni  angulo  proclamat. 

Garthius  Freindiusque  Musas  faciliores  coluerunt. 
His  quoque  suos  instaurare  honores,  quoties  hic  relux- 
erit dies,  nobis  perpetuum  esto.  Quippe  qui  severa 
urbanis  relevare  docuerunt,  et  medici  gravitatem  cum 
venustate  conjungere.  Cum  enim  ipsi  animos  suos  non 
modo  utilissimarum  rerum  cognitione,  optimisqne  disci- 
plinis instruxissent ; sed  et  artibus  elegantissimis,  omni- 
que  literarum  suavitate  ornavissent ; viderunt  profecto 
et  experti  sunt,  quam  vim  habeat  ad  severiorem  erudi- 
tionem vel  commendandam,*  vel  illustrandam,  harum 
elegantiarum  ratio  ; quam  arcta  inter  Medicinam  et  bo- 
narum artium  disciplinam  cognatio  intercedat. 

Quis  Sloanium  nescit  ? Quis  Nicholsium  ? Quorum 
alter  notitiam  herbarum  ; subtilem  alter  humani  corporis 
fabricam,  magna  industria  diligentiaque  explicuerunt. 
Hinc  morborum  sedes  causasque  clarius  cognoscere ; 
hinc  remedia  eorum  certius  comprehendere  caeptum  est. 
Sed  quid  ego  haec  repetam  ? Consecrata  est  aeterna  Sloanii 
nominis  memoria  eo  die,  quo  conditum  est  Museum 
illud  Britannicum  refertum  omnibus  rebus,  quae  vel  na- 
turam illustrent,  vel  mentem  humanam  informent. 
Unde  non  modo  huic  urbi  magnum  decus  atque  orna- 
mentum accessit;  sed  et  artibus  omnibus  ingenuis,  et 
universae  scientiae  nova  lux  allata  est. 

In  hoc  theatro,  et  tanquam  templo  Medicinae,  Meadii 
nomen  silentio  praeterire  nefas  fuerit ; qui  tanta  liberali- 
tate,  tam  que  magnifice  hominis  literati  ac  medici  munus 
explebat,  ut  aliquid  dignitatis  arti  ipsi  additum  sit. 
Ecquis  enim  in  literis,  ecquis  in  philosophia,  ecquis  in 
artibus  aliis  ingenuis,  vel  delectationem  quaerebat,  vel 
operam  collocabat,  quem  in  Meadii  aedibus  'non  inve- 
nires ? Ibi  consultationes  eruditorum  ; ’ ibi  adolescen- 
tium hortationes  ; ibi  sua  quisque  incoepta  Meadii  judicio 
ac  patrocinio  submittebat.  Etenim  universa  Europa 
certissimum  in  illo  literarum  praesidium  agnovit:  Qua- 

rum amore  cum  a prima  statim  pueritia  captus  esse  vide- 
retur, earum  studia  nunquam  postea  intermisit;  verum 
inter  assidua  negotia  his  etiam  vacabat,  et  laborum 

taedium  his  oblectamentis  levabat.  Nos  quoque,  O 
Socii,  aliquid  nostrorum  studiorum  philosophiae  et  doc- 
trinae liberali  semper  impertiamus  ; vel  ut  eos  imitemur, 
quos  colimus ; vel  ut  illud  ipsum,  cui  studemus,  facere 
possimus  ornatius. 

Dum  ab  his  remotioribus  ad  nostra  tempora  descen- 
dat oratio,  alius  atque  alius  occurrit  animo,  et  in  singu- 
lis me  libenter  commoraturum  urget.  Nam  sua  cuique 
aetati  decora  ac  lumina  fuerunt,  neque  hoc  Collegium 
vacuum  fuit  unquam  ab  iis  qui  artem  suam  ornarent. 
Neque  equidem  inter  hos  Pringleium  praetermittendum 
arbitror ; qui  cum  universam  rerum  cognitionem  animo 
complexus  est,  tum  medicinam  amore  singulari  coluit  et 
prosecutus  est.  Ingenii  fuit  perspicacis,  virilis,  quod 
omnis  scientiae  fundamenta  ad  experientiam  revocabat ; 
praeterea  pietate  insigni,  morumque  integritate,  et 
maxima  benevolentia,  omnibus  bonis  carus  factus  est. 
Itaque  doctissimorum  hominum  familiaritatibus  domus 
ejus  semper  florebat ; multaeque  ab  eo  scriptae  epistolae 
externos  etiam  in  societatem  studiorum  trahebant.  Quos 
vero  edidit  libros  quis  non  legit?  Quis,  qui  legit,  non 
admiratur  ? ' In  quibus  morborum  historias  succincte,  ab- 
solute tamen,  exposuit ; inque  causas  eorum,  non  tan- 
quam  plerique  nescio  quid  somniantes,  sed  ubi  veri  ali- 
quid subluceret,  ipsaeque  res  rationes  suggererent,  ut 
decet  prudentem,  inquisivit.  In  ea  vero  parte,  quae  ad 

curationem  attinet,  omnes,  meo  quidem  judicio,  supe- 
riores vicit.  Dysenteriam,  Febremque  castrensem,  ge- 
minam militum  perniciem,  persequi  et  tollere  imprimis 
conatus  est:  et  validissimus  nobis  autor  fuit,  ut  aer 
purus,  et  mundities,  et  laxius  habitare,  quanti  sint,  in- 
telligeremus.  Unde  etiam  maximum  illud  malorum 
gravissimumque.  Pestem,  his  saltem  regionibus,  Deo 
juvante,  extinctam  esse  speramus.  Neque  vero  de  cor- 
poris tantummodo  affectibus  quam  plurimis  accurate  dili- 
genterque  scripsit ; verum  etiam  prudentiae  militaris 
documenta  tradidit  nunquam  obliviscenda.  Quae  loca, 
quaeve  tempora  militiae  eligenda  sint ; ubi  castra  me- 
tenda ; quid  in  quoque  loco  praecipue  vitandum  ; quid 
denique  aegris  conveniat,  quid  sanis,  explicavit  lucu- 
lenter, duram  que  belli  fortunam,  non  mediocriter  le- 
nivit. 

Antequam  finem  dicendi  faciam,  quidam  mihi  vix 
sine  lacrymis  nominandi  sunt,  quos  amore  propiore 
dileximus,  quos  oculi  omnium  inter  haec  subsellia  etiam 
nunc  desiderant.  Ubi  scilicet  Warrenus  ? Ubi  Bakerus? 
Et  tu  quoque,  quem  sicut  vivum  amplecti  et  audire 
semper  fuit  mihi  jucundissimum,  ita  mortuum  honorare 
nunquam  desinam.  Taceam,  O Socii,  an  loquar?  Immo 
vero  a me  petere  unumquemque  vestrum  puto,  ut  de 
optimo  Parente  pauca  saltem  dicam.  Nisi  enim  me 
fallat  gratissima  memoria  et  amoris  magnitudo,  non 

alium  cognoveritis  aut  integritate  vitae  excellentiorem, 
aut  optimarum  artium  studiosiorem,  aut  exercitatione 
medicinae  humaniorem  extitisse.  Quo  quidem  animo 
medicinam  excoluerit,  testantur  Acta  hujus  Collegii 
Medica ; cujus  operis  cum  ipse  suasor  et  autor  fuisset, 
tum  illud  multis  et  utilissimis  tractationibus  amplificavit : 
testatur  Commentariorum  volumen,  quod  post  mortem 
editum  est,  in  quo  non  magis  eruditionem  judiciumque 
admiramur,  quam  industriam  ac  laborem.  Nihil  ex 
opinione  admisit,  nihil  ex  conjectura,  nihil  ex  probabi- 
litate ; quicquid  autem  vel  novum  addiderit,  vel  recep- 
tum confirmaverit,  ex  usu  et  diuturna  observatione,  qua 
maxima  fide  potuit,  duxit.  Quid  mirum,  si  immensum 
sui  desiderium  nobis  reliquit?  Non  enim  ille  in  luce 
modo,  atque  in  oculis  civium  magnus  ; sed  intus,  do- 
mique  praestantior.  Qui  sermo  ? Quae  praecepta  ? 
Quam  multae  literae?  Magno  enim  studio  cum  omni 
literarum  generi,  tum  philosophiae  deditus  fuit  ; nec 
vero  ineunte  aetate  solum,  sed  et  in  omni  vitae  spatio ; 
in  quo  ita  magna  fuit  medendi  occupatio,  ut  non  mul- 
tum, sub  ipso  tecto,  otii  relinqueretur.  Quid  ego  divi- 
narum rerum  contemplationem  memorem  ? qua  delecta- 
tione satiari  nulla  aetas  potest.  Pater  dilectissime ! quid 
non  virtutes  istae,  tuusque  in  me  animus  mereantur? 
Sed  admiratione  te  potius,  quam  temporalibus  laudibus  ; 
utinam  quoque  similitudine  possemus  decorare. 

Diu  manebit  apud  aegros  Warreni  desiderium ; qui 
unus  omnia  audire,  intelligere,  intueri  videbatur,  omnes 
adire,  omnibus  satisfacere.  Nam  morborum  naturam, 
hominumque  mores  adeo  facile  perspexit,  ut  non  tam 
investigasse  dixeris,  quam  arripuisse.  Ergo  sanorum 
deliciae  fuit,  aegrotantium  praesidium,  morientium  etiam 
perfugium  aliquod  et  solatium.  Quos  enim  medicamentis 
restituere  non  valebat,  colloquio  tamen  sic  deliniebat, 
ut,  quoad  assideret,  viderentur  dolorum  paulisper  ob- 
livisci. 

Puto  vos.  Auditores,  animis  vestris  praecurrere  meae 
orationi,  dum  Bakeri  nomen  venerandum  subjicio.  En 
cathedra,  qua  tot  annis  consedit!  En  sceptrum,  quod 
manus  ejus  toties  tractavit ! En  haec  frequentia  et  con- 
sessus sociorum,  quem  autoritate  sua  tam  saepe  continuit ! 
Etenim  usu  venit,  ut  acrius  aliquanto  et  attentius  de 
claris  viris  locorum  admonitu  cogitemus.  Meministis 
ipsi  quanta  esset  in  illo  veteris  doctrinae  perceptio, 
quanta  vis  memoriae,  quam  subtile  judicium ; qua  scri- 
bendi laude  emineret,  quo  ingenio  floreret,  quam  splen- 
dide apud  vos  magistratum  gereret.  Neque  enim  con- 
suetudine tantummodo  jucunda,  et  multorum  officiorum 
conjunctione  nos  privatos  videmus  ; sed  et  interitu  talium 
sociorum  dignitatem  nostri  Collegii  aliquo  modo  diminu- 
tam dolemus.  Manent  immo  vero,  et  mansurae  sunt 
virtutes  ejus,  cum  nostris  omnium  mentibus  non  sine 

reverentia  quadam  infixas,  tum  praeclaris  sacratae  ope- 
ribus. De  Dysenteria,  deque  Catarrho  sic  scripsit,  ut 
nihil  possit  perspicacius  elegantius  ve.  Tum  quoque 

Acta  Collegii  Medica  quot  tractationibus,  quam  excel- 
lentibus ornavit?  Multa  quidem  praetereo,  ut  ad  ea, 
quae  de  plumbi  facultatibus  diligentius  protulit,  paulisper 
animum  advertamus  ; quae  non  modo  doctrina  admira- 
bili scripta  sunt,  et  exquisitis  rationibus  confirmata ; sed, 
quod  majus  - est,  exitu  quoque  memorabili  praedita. 
Damnonii  enim,  inviti  licet,  veritatem  monitorum  tan- 
dem agnoverunt,  et  proinde  Colica  et  Resolutione  bra- 
chiorum, morbis  regionis  istius  olim  frequentissimis, 
nunc  parum  abest  quin  omnino  liberati  sint.  Quod  si 
unum  civem  qui  servasset,  corona  quondam  civili  esset 
donandus  ; quid  ille  meruit,  qui  totam  provinciam  in 
salutem  vindicavit  ? Quinetiam  alii  operi  arduo  ac 
salutari  summe  incubuit  Bakerus,  ut  obsoletam  magna 
ex  parte  et  antiquam  redintegraret  ornaretque  Pharma- 
copoeiam.  In  quo  libro  cum  singula  accuratius  simplici- 
usque  praecepta  sunt ; tum  universa  sermonis  brevitate 
quadam  et  nitore,  raro  alias  conspectis,  descripta.  Nec 
si  nos  in  hoc  genere  novare  aliquid  nuper  voluerimus, 
id  Bakero  objiciendum  erit ; neque  ipsi  repugnabimus 
nostros  labores  si  proxima  aetas  delebit.  Cupimus 
enim  vero  et  speramus,  ut,  quemadmodum  aliae  artes, 
quae  ad  medicinam  pertinent,  adolescunt  aetate  et  ampli- 
ficantur ; sic  quoque  medicamentorum  natura,  viresque. 

et  misturae  in  annos  singulos  melius  perfectiusque  com- 
prehendantur. 

Bakerum  vero  amisimus,  cum  aetas  jam  perfuncta 
rebus  amplissimis,  et  sapientiae  laude  perfructa,  in 
morte,  tanquam  in  portu,  conquiescere  videretur. 
Quibus  autem  lamentis,  quo  luctu  Te,  Huntere,  et  Te, 
Pitcairne,  prosequemur ; quos  vigentes  adhuc  mors 
occupavit,  atque  ambos  unus  annus  nobis  eripuit? 
Cognitione,  prudentia,  moderatione  animi  prope  aequales 
fuerunt.  Fama  quoque  utrique  par,  sed  alia  alii. 
Alter  militiae,  domi  alter  clarus  factus  est.  Hunterus 
cum  in  Insulas  Occidentales  cum  exercitu  profectus 
esset,  ita  militum  curam  agebat,  ut  ejus  operam  et  sedu- 
litatem satis  laudare  non  possim.  Nihil  quidem,  quod 
ad  sanitatem  tuendam  ullo  modo  pertinebat,  videtur  * 
neglexisse ; sed  et  tempestates  coeli  accuratissime  obser- 
vavit ; et  locorum  opportunitates  providentissime  mon- 
stravit ; morborumque  causas,  et  signa,  curationemque 
sedulo  investigavit ; postremo,  quod  nostra  praecipue 
interest,  omnia,  ut  scitis,  libro  perutili  comprehensa 
edidit. 

Quod  si  Hunterus  in  castris,  et  infamibus  Indiae 
occidentalis  locis,  magna  medendi  diligentia  celebritatem 
consecutus  sit ; non  minus  Pitcairnus  de  patria  bene 
meritus  est,  qui  valetudinario  Sancti  Bartholomaei  plures 

annos  singulari  laude  praefuit;  in  quo  pauperes  pene 
innumerabiles  cura  sublevavit,  multosque  discipulos, 
praeceptis  ex  re  natis,  ad  medicinam  faciendam  optime 
instituit.  Nam  fuit  in  illo  gravitas  et  autoritas,  quanta 
magistrum  decet ; simul  gratia  et  probitas,  quibus  dis- 
centium animos  mire  ad  se  allexit.  Postea,  relictis  pub- 
licis muneribus,  cum  ad  privata  totum  se  converterat, 
inter  summi  ordinis  aegros  occupatissimus  vixit,  donec 
adversa  valetudo,  ut  sibi  caveret,  monuisset.  Tunc 
sine  mora  Ulyssipponem  se  subduxit,  ubi  otium  perinde 
ac  salutem  reciperet.  Inde  ut  rediit,  paucos  modo 
curare  constituit,  neque,  ut  ante,  mediis  negotiorum 
fluctibus  se  implicari  sivit.  Medicinam  tamen  adhuc 
exercebat,  crescente  etiam  aetate  vegetior  factus,  cum 
hominem  temperantem,  summum  medicum,  tantus  im- 
proviso morbus  oppresserit,  ut  praeclusis  inflammatione 
et  tumore  faucibus,  vix  diem  unum  atque  alterum  super- 
esset.  Lugeamus,  amici,  sortem  humanam ! lugeamus 
socios  amissos ! vel  potius  eorum  sic  meminerimus,  ut 
quotiescunque  de  clarissimis  et  beatissimis  viris  cogi- 
temus, nosmetipsos  ad  virtutem  accendere,  et  ad  omnem 
fortunam  paratiores  praestare  videamur. 

Multos  praeterea  nostrum  Collegium  tulit  singulares 
viros,  qui  non  minus  his  profecerunt ; aut  si  minus, 
tamen  ofl&cio  suo  ac  muneri  nequaquam  defuerunt.  Sed 
non  omnia  sunt  hujus  disputationis  ac  temporis ; neque 

fas  est  singulos  ordine  nominare,  aut  omnia  artis  in- 
crementa fusius  persequi.  Nec  tamen  non  licebit 
mihi  hodierna  concione  juveni  humanissimo,  Eberardo 
Brandaeo,  gratias  agere  et  habere  pro  beneficio  in  nos 
nostraque  studia  nuperrime  collato,  quod  medicamento^ 
rum  simplicium  omnis  generis  maxima  reposita  copia 
aedes  nostras  locupletavit.  Precemur,  ut  illi  res  omnes 
fauste,  feliciter,  prospereque  eveniant.  Sed,  ut  eo, 
unde  abiit,  redeat  oratio  ; sive  anatomicam  animadver- 
tamus, sive  Botanicam,  sive  Pathologicam,  sive  Thera- 
peuticam, sive  Pharmaceuticam,  ex  omni  parte  Medici- 
nam auctam  ac  renovatam  conspicimus.  Quid  de  morbis 
ipsis  loquar?  Quorum  alii  majoribus  infestissimi  jam 
penitus  suppressi  sunt ; alios  etiam  nunc  permanentes 
recentiora  inventa  dentibus  quodammodo,  unguibusque 
spoliaverunt.  Quis  hodie  faedam  horret  Elephantiasin  ? 
Quis  funestam  Pestem?  Dysenteria  quoque,  et  Febris 
Remittens,  et  Miliaria,  et  Rachitis,  Scorbu tusque,  nunc 
prope  dicam  ignota  aut  contempta,  quantam  hominum 
vim  olim  consumpserunt?  Quid?  Variolae  illae  odiosae, 
quibus  hinc  mors,  hinc*  deformitas  comites  ire  solebant, 
nonne  jam  jamque  contrahunt  se,  et  spem  aliquam  inji- 
ciunt paucis  abhinc  annis  exterminatum  et  deletum  iri? 
Tandem  desinant  homines  vetera  tantum  et  antiqua 
mirari,  suorum  temporum  studia  irridere  atque  contem- 
nere. Utique  nostras  aetatis  egregiique  imprimis  Praesidis 
olim  laus  erit,  quod  res  omnes  novo  ardore,  novis 

animis  administrentur.  Vidimus  statuta  recognita ; re- 
petita Acta  Medica,  multos  annos  intermissa ; instau- 
ratam Pharmacopoeiam ; perpetuumque  inquisitioni  re- 
mediorum concilium  constitutum : vidimus  indoctorum 
licentiam  coercitam,  inimicorum  motus  compressos, 
aiictamque  autoritatem  nominis  nostri.  Jam  quoque 
Rex  et  Senatus  nos  honorificentius  respicere,  libentius 
consulere  assuescunt.  Modo  enim'  febres  forinsecus  mi- 
nitatae sunt ; modo  variolarum  vaccinarum  utilitas  per- 
pendenda fuit ; modo  a canibus  rabiosis  metus  incessit ; 
quae  ad  nos  omnia,  sicut  decebat,  relata  sunt>  nosque  eo 
ipso  astrictius  cum  republica  conjunxerunt. 

Denique,  ut  his  finem  aliquando  ponam,  quicquid 
patres  nostri  ex  pluribus  Europae  Academiis  hinc  atque 
hinc  colligebant,  unum  hodie  praestat  Londinum.  Seu 
quis  fabricam  corporis  admirabilem,  subtilem  que  natu- 
ram cupiat  intueri,  et  perspicere  quae  vis  cuique  parti 
insit ; hic  in  scholis  Anatomicorum  omnia  ante  oculos 
accurate  exposita  habet.  Sive  afflictum  morboque  op- 
pressum ut  possit  relevare,  quaerat ; hic  licet  integros 
fontes  accedere,  et  ab  ipsa  natura  haurire  disciplinam, 
cum  in  valetudinariis  publicis  adducitur  ad  aegri  cubile, 
et  pro  se  quisque  audit  ac  videt,  qualis  ipsius  habitus, 
quotuplex  morbi  facies  sit,  tum  quid  contra  efficiat  me- 
dicina. Adhaec,  et  horti  sunt  herbis  omnis  generis 
referti,  et  rerum  preciosissimarum  amplissimi  thesauri, 

et  ingens  librorum  copia,  et  magnus  concursus  honestissi- 
morum studiorum.  Ergo  illa  etiam  nobis  gloria  contigit, 
quod  cum  in  caeteris  diu  artibus  ac  disciplinis,  sic  quoque 
in  Medicina  principatum  totius  Europae  teneat  Lon- 
dinum.  Quae  ut  ita  sint ; ut  sit  omnino  in  aliquo  loco 
ars  nostra,  illi,  quorum  hodie  laudes  celebro,  effecerunt 
gravissimi  viri.  Vos  autem.  Socii  carissimi,  ut  potestis, 
ut  facitis,  conservate  hujus  Collegii  concreditam  vobis 
dignitatem  ; praestate  et  enitimini  ut  nihil  turpe,  nihil 
inhonestum  has  aedes  contaminet ; ne  desidia,  ne  ve  igno- 
rantia intrinsecus  labefactet ; neque  violet  extrinsecus 
malevolorum  invidia  aut  impudentia ; sed  ut  decus  et 
existimatio  incolumia  ac  salva  ad  posteros  descendant, 
utque  medendi  ars  in  dies  magis  magisque  amplificetur 
et  exornetur. 


FINIS. 


' Typis  Johannis  Macreerii,  Black-Horse  Court, 
London. 

